贈別歸安周縣丞二首  其二
作者：劉一止
朝代：宋

paragraphs: 庭前百个竹，眼見三隕籜。
不知如許久，已復東行槖。
君初無住想，脫去亦不惡。
官身等出家，随牒即行脚。
笑傲雲烟間，何適非至樂。
嗟我獨奈何，生理自窘縳。
四十三年非，醖造此大錯。
從今便上上，萬事付莫莫。
張公留衣鉢，綠蓑與青篛。
會當老扁舟，相與同啐啄。
更看後五日，放過前一著。